KOMISIJOS SPRENDIMAS
2004 m. lapkričio 5 d.
patvirtinantis planą, kuriame valstybėms narėms paskiriamos 2005 m. biudžetiniams metams priskirtinos lėšos iš intervencinių atsargų tiekti maistą labiausiai nepasiturintiems asmenims Bendrijoje
(pranešta dokumentu Nr. K(2004) 4356)
(2004/766/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1) ypač į jo 6 straipsnį,
atsižvelgdama į 1998 m. gruodžio 15 d. Tarybos reglamentą (EB) 2799/98, nustatantį žemės ūkio politikos priemones dėl euro (2), ypač į jo 3 straipsnio 2 dalį,
kadangi:
(1)
Pagal 1992 m. spalio 29 d. Komisijos reglamento (EEB) Nr. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (3), 2 straipsnį Komisija turi patvirtinti paskirstymo planą, finansuotiną iš 2005 m. biudžetiniais metais turimų lėšų. Kiekvienai priemonę taikančiai valstybei narei plane pirmiausia turi būti nustatomos didžiausios lėšos, jai skiriamos įgyvendinti savąją plano dalį, ir kiekvienos rūšies produkto, kurį ji turi paimti iš intervencinių agentūrų laikomų atsargų, kiekis.
(2)
Valstybės narės, norinčios taikyti tokią priemonę, pateikė informaciją, kurios reikalaujama pagal Reglamento (EEB) Nr. 3149/92 1 straipsnio nuostatas.
(3)
Siekiant paskirstyti išteklius yra būtina atsižvelgti visų pirma į patirtį ir apimtis valstybei narei naudojant išteklius, kurie joms buvo skirti ankstesniais finansiniais metais.
(4)
Turi būti leisti pervedimai Bendrijos viduje, numatyti Reglamento (EEB) Nr. 3149/92 7 straipsnyje, kurie yra būtini plano įgyvendinimui.
(5)
Metinio plano įgyvendinimo tikslais operacinis įvykis, numatytas Reglamento (EB) Nr. 2799/98 3 straipsnyje, turėtų būti viešųjų atsargų administravimo finansinių metų pradžia.
(6)
Rengdama planą Komisija, vadovaudamasi Reglamento (EEB) Nr. 3149/92 2 straipsnio 2 dalimi, kreipėsi patarimų į pagrindines organizacijas, susipažinusias su Bendrijos nepasiturinčių žmonių problemomis.
(7)
Šiame sprendime numatytos priemonės atitinka visų susijusių komitetų nuomonę,
PRIĖMĖ ŠĮ SPRENDIMĄ:
1 straipsnis
2005 m. maisto atsargos labiausiai nepasiturintiems asmenims Bendrijoje pagal Reglamentą (EEB) Nr. 3730/87 skirstomos pagal paskirstymo planą, numatytą I priede.
2 straipsnis
Leidžiamos II priede nurodytos pervedimo operacijos Bendrijos viduje.
3 straipsnis
Metinio plano įgyvendinimo tikslais Reglamento (EB) Nr. 2799/98 3 straipsnyje nurodytas operacinis įvykis yra 2004 m. spalio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2004 m. lapkričio 5 d.